หุ้นหลังวินโดว์ฯ
วานนี้ดัชนีตลาดหุ้นไทยปิด 1,585.61 จุด สูงสุดในรอบกว่า 2 เดือน
27 มิ.ย. 2560

ลูบคมตลาดทุน : ธนะชัย ณ นคร
วานนี้ดัชนีตลาดหุ้นไทยปิด 1,585.61 จุด สูงสุดในรอบกว่า 2 เดือน
หรือมองย้อนกลับไปช่วงสัปดาห์ก่อนหน้า
ดัชนีปรับขึ้นมาโดยตลอด
อย่างที่บอกไว้ก่อนหน้านี้ มีแรงหนุนจากกองทุนเข้าทำวินโดว์ เดรสซิ่ง
ตามข่าวที่เขาลือๆ กันบอกว่า อาจดันดัชนีขึ้นไปทดสอบ 1,600 จุดกันเลย
และนี่เหลืออีกจำนวน 4 วันจะปิดงบไตรมาส 2/60 ยังต้องการดัชนีอีกราวๆ 15 จุด ถึงจะพุ่งขึ้นไปแตะ 1,600 จุด หรือเฉลี่ยเพิ่มขึ้นวันละ 4 จุด
ไม่รู้ว่าจะเป็นไปได้หรือเปล่า
หุ้นที่ช่วยดัชนี จะมาจากในกลุ่ม SET50 เป็นหลัก
ส่วนใน SET100 ก็มีบ้าง
ประเด็นที่น่าสนใจ และหุ้นช่วงหลังการทำวินโดว์ฯ ล่ะ เป็นอย่างไร
จะมีการขายทำกำไร หรือไปต่อ
ส่วนตัวมองว่า ที่เหลือก็เป็นหน้าที่ของโบรกฯ ต่างๆ แล้วล่ะ ที่จะเข้ามาช่วย
หลังจากกองทุนเข้ามาช่วยดันให้แล้ว
ช่วงต้นไตรมาส 3 นี้ เห็นว่าจะมีบริษัทหลักทรัพย์ (บล.) หลายแห่งจับมือกับตลาดหลักทรัพย์ฯ (ตลท.) บินไปโรดโชว์กับนักลงทุนต่างประเทศมากขึ้น
เช่น บล.กรุงศรี จับมือกับ ตลท.หิ้ว 10 บจ.ไปญี่ปุ่น ช่วงวันที่ 3-4 ก.ค.นี้
10 บจ.ที่ว่านั้น ไม่ได้มีการระบุออกมาว่าเป็นหุ้นตัวไหนบ้าง
แต่ก็พอน่าจะคาดเดาได้ว่า ก็อยู่ในกลุ่ม SET50 นั่นแหละ หรืออาจจะมีใน SET100 บ้างบางตัว
หากหุ้นที่ไปโรดโชว์เข้าตานักลงทุนของเขา ก็น่าจะมีแรงซื้อเข้ามาเพิ่มในหุ้นดังกล่าว
นอกจากนั้นก็ยังมีโบรกฯ อื่นๆ ที่มีแผนที่เตรียมไป
หุ้นในกลุ่ม SET50 ที่มีบินไปโรดโชว์บ่อยๆ ไม่พ้นกลุ่มพลังงาน เช่น หุ้นในกลุ่ม ปตท. ทั้งหลาย PTT,  PTTGC รวมถึงหุ้น IRPC ด้วย
วานนี้ราคา IRPC ปรับขึ้นแรงมากอีกครั้ง วอลุ่มเทรดนำมาเป็นอันดับ 1
ส่วนหนึ่งเห็นนักวิเคราะห์ว่า ราคาน้ำมันดิบกลับมาวิ่งขึ้นอีกครั้ง
และไม่รู้ว่ากองทุนเข้ามาซื้อ เพื่อทำวินโดว์ฯ ด้วยหรือไม่
IVL เป็นหุ้นอีกตัวที่โบรกฯ มักจะหิ้วไปโรดโชว์กับนักลงทุนต่างประเทศ
วานนี้ราคาปิด 39.00 บาท
ส่วนราคาเป้าหมายของโบรกฯ อยู่ระหว่าง 46–47.50 บาท
ขณะที่หุ้น TRUE ก็จะมีโบรกฯ ขาประจำพาไปโรดโชว์อยู่เรื่อยๆ เช่นกัน แม้กำไรจะไม่ค่อยดี แต่ก็มีสตรี่ดีเข้ามาให้ตื่นเต้นได้เรื่อยๆ
หุ้น WHA แม้ในรอบเดือน ก.ค.–ธ.ค. 60 จะหลุดจากการคำนวณดัชนี SET50
แต่ก็ยังติดสำรองอันดับ 5 และยังอยู่ใน SET100
หุ้น WHA ตัวนี้ บล.ซีแอลเอสเอ พาบินไปโรดโชว์บ่อยๆ ครับ
วานนี้เห็น บล.ดีบีเอสฯ เชียร์อยู่ แนะนำซื้อ มองไตรมาส 2 กำไรพุงกาง เพราะยอดโอนที่ดินเยอะจริงๆ และยังรับผลบวกจากโครงการภาครัฐที่ให้เข้ามาลงทุนในเขต EEC
ตลาดหุ้นไทยน่าจะได้รับแรงหนุนต่อหลังงาน Thailand’s Big Strategic Move ที่เพิ่งจะผ่านพ้นไปด้วย
งานนี้มีนักลงทุนทั้งไทย และต่างประเทศเข้าร่วมฟังกว่า 1 พันคน
หลังฟังเสร็จก็น่าจะไปดีดลูกคิด ศึกษาข้อมูลหุ้นต่างๆ  เพิ่มเติม
ก่อนจะตัดสินใจลงทุน
หุ้นไทยหลังวินโดว์ฯ ก็ยังนับว่าน่าสนใจอยู่อีกเยอะ